b'\n_START_ARTICLE_\nIconotheca Valvasoriana\n_START_PARAGRAPH_\nIconotheca Valvasoriana je faksimilirana, znanstvenokriti\xc4\x8dno obdelana grafi\xc4\x8dna zbirka Janeza Vajkarda Valvasorja.\n_START_SECTION_\nZgodovina Valvasorjeve grafi\xc4\x8dne zbirke\n_START_PARAGRAPH_\nZa\xc4\x8detnik te zbirke je bil najverjetneje Jurij Bobi\xc4\x8d iz Most pri Komendi (Georg Wubitsch), katerega podpis (inicialke) so na hrbtni strani velikega \xc5\xa1tevila grafi\xc4\x8dnih listov, zlasti nizozemskih, flamskih in nem\xc5\xa1kih avtorjev. Po njegovi smrti, okoli sredine 17. stoletja, jo je pridobil (odkupil) Valvasor. Wubitsch je grafike o\xc4\x8ditno zbiral z veliko estetskega ob\xc4\x8dutka za kakovost umetni\xc5\xa1kega dela, Valvasor pa je nadaljeval v isti smeri in zbral veliko \xc5\xa1tevilo vrhunskih del \xc5\xbee v njegovem \xc4\x8dasu znanih in nadvse cenjenih avtorjev. V svojem \xc5\xa1tirinajstletnem potovanju (1659 \xe2\x80\x93 1672) po takratni Evropi je kupoval grafi\xc4\x8dne liste in jih kasneje uredil v 18 zvezkov, vezanih v usnje. Razporedil jih je po temah, tehniki in nacionalni pripadnosti avtorjev. Zbirko je leta 1691 od Valvasorja, skupaj z njegovo celotno knji\xc5\xbenico (1520 knjig), odkupil zagreb\xc5\xa1ki \xc5\xa1kof Aleksandar Mikuli\xc4\x87. V nad\xc5\xa1kofijski knji\xc5\xbenici v Zagrebu je bila do leta 1916, ko je bil celoten arhiv prenesen v knji\xc5\xbenico Univerze v Zagrebu. Leta 1948 so lastniki zbirke, Zagreb\xc5\xa1ka nad\xc5\xa1kofija, z Jugoslovansko akademijo znanosti in umetnosti sklenili dogovor, da se bo zbirka hranila na akademiji, najprej na Zgodovinskem in\xc5\xa1titutu, od leta 1951 pa se nahaja v metropolitanski knji\xc5\xbenici v okviru dr\xc5\xbeavnega arhiva. Zvezek \xc5\xa1tevilka 4. manjka; tekom stoletji se je izgubil.\n_START_SECTION_\nOpis\n_START_PARAGRAPH_\nZbirka obsega sedemnajst zvezkov velikega formata, s 7.752 grafi\xc4\x8dnimi listi - grafike, risbe in akvarele - znanih in neznanih - nem\xc5\xa1kih, avstrijskih, nizozemskih, flamskih, francoskih, italijanskih, angle\xc5\xa1kih in kranjskih - mojstrov 15., 16. in 17. stoletja, tudi tak\xc5\xa1nih, kot so npr. Albrecht D\xc3\xbcrer, Lucas Cranach, Rembrandt van Rijn in Jacques Callot._NEWLINE_Ponatis celotne zbirke - Iconotheco Valvasoriano - je izdala Fundacija Janez Vajkard Valvasor pri Slovenski akademiji znanosti in umetnosti v nakladi 100 o\xc5\xa1tevil\xc4\x8denih kompletov. Vodja projekta, urednik in oblikovalec Lojze Gosti\xc5\xa1a je za dokon\xc4\x8danje projekta skupaj z ekipo potreboval 8 let (2000 - 2008). Vsaka posamezna grafika v zbirki ima svoj znanstveni komentar v sloven\xc5\xa1\xc4\x8dini, hrva\xc5\xa1\xc4\x8dini in angle\xc5\xa1\xc4\x8dini, tiskane so na visokokvalitetnem \xc5\xa1vedskem papirju, izdelanem iz gojenega drevja, vezava pa je povsem ro\xc4\x8dna - v polusnje vezani zvezki z originalnim hrbtnim okrasjem, zaporedno \xc5\xa1tevilko in z naslovno stranjo v nem\xc5\xa1\xc4\x8dini, na notranji strani platnic pa je Valvasorjev ekslibirs. Grafike so nalepljene na liste, ki so del zvezka, nekaj pa jih je neposredno vezanih v zvezek._NEWLINE_Iconotheca Valvasoriana je najve\xc4\x8dja faksimilirana grafi\xc4\x8dna zbirka na svetu in edinstvena, ker je dosledno izpeljan faksimilni natis z znanstvenokriti\xc4\x8dno obdelavo celotnega gradiva v treh jezikih.\n_START_SECTION_\nSeznam avtorjev\n_START_PARAGRAPH_\nAldegrever, Heinrich (1502-ok.1561); Aubry, Abraham - 17.st.; Azelt, Johann (1654-?); Barb\xc3\xa9, Jean Baptiste (1578-1649); Barra, Johan - 1581-1634; Baudous, Robert Willemsz de (1574/75-1653/54); Beham, Hans Sebald (1500-1550); Bobi\xc4\x8d, Jurij (ok.1622-ok.1670); Boenner, Johann Alexander (1647-1720); Bol, Hans (1534-1593); Bolswert, Schelte Adams (ok.1581-1659); Borcht, Peter van der IV (1545-1608); Carracci, Agostino (1557-1602); Chauveaux, Fran\xc3\xa7ois (1613-1676); Cheperon, Nicolas (1612-1656); Cimberlano, Luca (ok. 1580-1641); Clouet, Albertus (1636-1679); Cochin, Nicolas (1610-1686); Collaert, Adriaen (ok. 1560-1618); Collaert, Hans (u. ok. 1581); Cranach, Lucas st. (1472-1553); Cungi, Camillo (ok.1570-ok.1649); Custos, Diminicus (ok. 1560-1612); Custos, Raphael (1590-1651); Derbage, Claude (del. 1664-1675); Doetecum, Joannes van (?-1630); Dolendo, Bartholomeus Willemsz (ok. 1571-po 1630); Dolendo, Zacharias (1561-1604); Dup\xc3\xa9rac, Etienne (ok.1520-ok.1604); D\xc3\xbcrer, Albrecht (1471-1528); Duvet, Jean (1485-1570); Faccini, Pietro (ok. 1562-1602); Fentzel, Gregorius - 17.st.; Fleischberger, Johann Friedrch (2. pol. 17. st.); Fontana, Giovanni Battista; F\xc3\xbcrst, Paulus (1608-1666); Galle, Cornelis st. (1576-1650); Galle, Philips (1537-1612); Galle, Theodor (ok. 1571-1633); Ghisi, Giorgio (1520-1582); Goltzius, Hendrick (1558-1617); Greischer, Mathias (1659-1689); Hirschmann, Sigmund Gabriel (1632-po 1682); Hoffmann, Jacob (del. 1683-1705); Hollar, Wenzel (1607-1677); Hondius, Hendrick I. (1573-1650); Hondius, Hendrik II (ok. 1597-1651); Hooghe, Romenyn de (1645-1708); Jode, Pietr de, st. (1570-1634); Kager, Johann Mathias (1575-1634); Kilian, Philipp (1628-1693); K\xc3\xbcsel, Matth\xc3\xa4us (1628-1681); K\xc3\xbcsel, Melchior (1625-1683); Le Pautre, Jean (1618-1682); Lerch, Johann Martin (1659-1685); Lochom, Michiel van (1601-1647); Londerseel, Jan van (1528-1624/25); Mallery, Karel van (ok. 1571-1635); Mannasser, Johann Kaspar (1640-1684); Marot, Jean (ok.1619-1679); Merian, Matth\xc3\xa4us (1593-1650); Merlo, Giovanni - 17.st.; Meyer, Dietrich (1572-1658); Monogramist CM; Monogramist HL ali H; Monogramist I. O. G.; Muller, Harmen Jansz (ok.1540-1617); Nooms, Reinier (1623-ok.1664); Nypoort, Justus van den (ok. 1625-po 1692); Panderen, Egbert van (ok. 1581-1637); Passe, Crispijn de I. (ok.1565-1637); Pencz, Georg (ok.1500-1550); Piccini, Giacomo (ok.1617-ok.1669); Pieter van der Heyden (1530-1575); Place, Francis (1647-1728); Pool, Matthijs\xc2\xa0 (1670-1732); Quiter, Hermann Hendrik II. (1628-1708); Raeven, Servatius (2. pol. 16. st.); Rembrandt, Harmenszoon van Rijn (1606-1669); Renbage, Heinrich - 16.st.; Rossetti, Domenico Cavaliere (1650-1736); Rubens, Peter Paul (1577-1640); Ryckmans, Nicolaes (del. 1616-1626); Sadeler, Egidius II. (1570-1629); Sadeler, Johannes I (1550-1600); Sadeler, Justus (1583-1620); Sadeler, Marcus Christoph (1614-ok.1660); Sadeler, Raphael I. (1560/61-1628/32); Sadler, Tobias (del. 1670-1675); Saftleven, Cornelis (1608-1681); Saint-Igny, Jean de (?-1647); Sandrart, Jacob von (1630-1708); Sandrart, Susanne Maria von (1658-1716); Schmidt, Johannes (2. pol. 17. st.); Schmischek, Johann Cristoph (2. pol. 17. st.); Schnitzer, Lukas (del. 1633-1671); Schollenberger, Johann Jacob (ok. 1665-1695); Sch\xc3\xb6nfeld, Johann Heinrich (1609-1682); Schongauer, Martin (1448-1491); Schurtz, Cornelius Nicolas (1630-1690); Schut, Cornelis I. (1597-1655); Seitz, G. Christoph (2. pol. 17. st.); Sibmacher, Johann (?-1611); Solis, Virgil (1514-1562); Spirinx, Louis (1596-1669); Stefano della Bella (1610-1664); Tempesta, Antonio (1555-1630); Troschel, Hans II. (1585-1628); Troschel, Peter Paul (ok. 1620-1667); Trost, Andreas (?-1708); Umbach, Jonas (ok. 1624-1693); Visscher, Johannes (ok.1636-ok.1692); Vitezovi\xc4\x87, Pavao Ritter (1652-1713); Vos, Maarten de (1532-1603); Vouillemont, S\xc3\xa9bastien (ok.1610-?); Vries Wynhoutsz, Simon (ok.1580-1629); Weert, Jacques de (1569-?); Weiner, Hans (ok. 1570/75-1619); Wening, Michael (1645-1718); Wierix, Antoine (ok.1552-1624); Wierix, Hieronymus (ok. 1553-1619); Wierix, Johannes (ok. 1549-1615); Wolfgang, Georg Andreas, st. (1631-1716);\n_START_SECTION_\nLastni\xc5\xa1tvo posameznih izvodov\n_START_PARAGRAPH_\nV zasebnih zbirkah je le nekaj kompletov. Ve\xc4\x8dino sta tako Slovenska akademija znanosti in umetnosti, kot tudi Republika Slovenija podarjali najbolj presti\xc5\xbenim in\xc5\xa1titucijam doma in po svetu. \xc5\xa0tevilko ena je dobil Valvasorjev Bogen\xc5\xa1perk; \xc5\xa1tevilko dve Biblioteka Metropolitana v Zagrebu, \xc5\xa1tevilko tri je takratni predsednik Republike Slovenije Danilo T\xc3\xbcrk poklonil Kraljevi dru\xc5\xbebi v Londonu, katere \xc4\x8dlan je bil Janez Vajkard Valvasor; \xc5\xa1tevilko \xc5\xa1tiri je predsednik Republike Slovenije poklonil predsedniku Evropske komisije Joseju Manuelu Barrosi v Bruslju; \xc5\xa1tevilko pet je Fundacija Janeza Vajkarda Valvasorja pri Slovenski akademiji znanosti in umetnosti poklonila Ljubljani, Valvasorjevemu rojstnemu mestu. Svoje komplete Iconothece imajo tudi Vatikanska knji\xc5\xbenica, Kongresna knji\xc5\xbenica v Washingtonu, Univerza Columbia, Univerzitetna knji\xc5\xbenica Cambridge, Kitajska nacionalna knji\xc5\xbenica v Pekingu, Muzej Albertina v Avstriji, Mestna knji\xc5\xbenica v Melbournu v Avstraliji, Nacionalna knji\xc5\xbenica v Belorusiji in v Ukrajini, Nacionalna biblioteka \xc4\x8crne Gore, Akademija znanosti in umetnosti BiH, Predsedni\xc5\xa1ka knji\xc5\xbenica Makedonije, Univerzitetna knji\xc5\xbenica v Salzburgu, Avstrijska nacionalna knji\xc5\xbenica na Dunaju, Bavarska dr\xc5\xbeavna knji\xc5\xbenica, Narodna in \xc5\xa1tudijska knji\xc5\xbenica v Trstu, Koro\xc5\xa1ki de\xc5\xbeelni arhiv, Urad predsednika RS ter vse ve\xc4\x8dje slovenske knji\xc5\xbenice in muzeji.'